Nastavlja se izbjeglička kriza u Hrvatskoj, no Vladin "Plan B", da se izbjeglice voze u Mađarsku i Sloveniju zasad djeluje.

Prema posljednjih podacima od početka krize do jučer u 13 sati u Hrvatsku je ušlo oko 21 tisuća migranata.

Tijek jučerašnjih događaja pratite u nastavku:

22.50 sati - Austrijska policija potvrdila je da je njihove granične prijelaze sa Mađarskom danas prešlo 9 tisuća migranata, a očekuju da se do kraja subote ta brojka popne na 10 tisuća, piše BBC. Austrijska ministrica unutarnjih poslova Johanna Mikl-Leitner optužila je susjedne države da nisu ispoštovale pravila EU te strahuju od još većeg broja izbjeglica koje će stići iz Slovenije. Premijer Milanović danas je rekao da je Hrvatska nije imala dogovor s Mađarskom o primanju izbjeglica.

- Natjerali smo ih da prime izbjeglice, a to ćemo raditi i dalje - kazao je Milanović. Mađarska se žali da Hrvatska nije poštovala pravila jer nije popisala migrante te su dodali da će svi oni biti popisani prije nego napuste Mađarsku. No, dio migranata koji su stigli do Austrije kazali su BBC-ju da se ni u Mađarskoj nisu morali registrirati već su ih samo autobusima prevezli preko cijele države i potom im kazali da po pruzi uđu u Austriju.

22.30 sati - Po zadnjim podacima u prihvatnim centrima diljem Slovenije smješteno je 1650 migranata, piše Delo. Dio migranata koji su iz Hrvatske ušli u Sloveniju već je prešlo i austrijsku granicu. U Austriji su organizirali nekoliko prihvatnih centara, ali i vlasti upozoravaju da bi migrante mogli vraćati u Sloveniju i Hrvatsku.

22.00 sata - "Tijekom današnjeg dana iz Tovarnika je otišlo 28 autobusa migranata prema mađarskoj granici. Migranti se prevoze i vlakom, koji je oko 1000 migaranata odvezao sa kolodvora u Tovarniku. Priljev je i dalje velik, što se očekuje i u narednom periodu. Na graničnim prijelazima sa Slovenijom trenutno čeka oko 700 osoba", izvijestio je MUP u 21.50 sati.

20.30 sati - Ministar obrane Ante Kotromanović u Dnevniku Nove TV, na pitanje treba li poslati vojsku na granicu zbog izbjegličke krize, pozvao je sve da "budu hladne glave".

- Treba nam mir, treba nam da stanemo na balun, imamo sve planove i znamo što radimo. To je razlika u koncepciji. Mi od prvog dana znamo što hoćemo napraviti i imamo informacije. Mi ne možemo ići, žica, palica, strojnica, vojnik - kazao je Kotromanović. Naglasio je da treba ljudima pomoći i omogućiti im da na "jedan najmirniji način prođu kroz Hrvatsku".

- Mi smo se sada već dosta stabilizirali. Ovo je bio prvi udar, prvi udar je uvijek težak. Sada imamo uvjete za 10.000 ljudi, koji mogu biti zbrinuti na kraći ili duži period ovdje u Hrvatskoj, ukoliko to bude potrebno. Samo bez panike, ne treba širiti paniku, represiju, depresiju - kazao je Kotromanović. Na pitanje o zadnjim informacijama koliko izbjeglica dolazi u Hrvatsku, ministar je kazao da se u Srbiji nalazi oko 15 do 20 tisuća. - Ovo nije napad na Hrvatsku, ovo nije '91. godina da ćemo sada postaviti vojsku. Mi pomažemo logistički što treba i mislim da je na terenu sada dovoljno ljudi koji mogu vladati situacijom. Mi ne želimo orbanovsku metodu rada ovdje u Hrvatskoj - zaključio je Kotromanović.

Foto: Goran Stanzl/Pixsell i Getty Images

20.15 sati - "Sve informacije koje dolaze s terena, bilo od strane djelatnika MUP-a, zdravstvenih djelatnika ili građana se provjeravaju, a isto je učinjeno i s informacijom koja se proširila među djelatnicima MUP-a kako je uočeno dijete s osipom koje nalikuje na „male boginje“. Naime, nadležni dežurni epidemiolog za područje Vukovarsko-srijemske županije dojavu je odmah provjerio i opovrgao da postoji. Za pretpostaviti je da se nekome od osoba koje su bile u prvom kontaktu s izbjeglicama učinilo da „osip“nalikuje na vodene kozice. Još jednom podsjećamo da se, u koordinaciji, takve informacije po dojavi provjeravaju i to izlaskom na teren dežurnih nadležnih epidemiologa, kažu u Hrvatskom zavodu za javno zdravstvo koji, zajedno s ostalim zavodima i institucijama, aktivno sudjeluje u radu Kriznog stožera Ministarsva zdravlja", izvijestio je MUP.

20.00 sati - Vlada je objavila na Twitteru da su Mađari u Baranjskom Petrovom Selu prihvatili izbjeglice iz 10 autobusa koji su krenuli iz Tovarnika.

Oko 1500 izbjeglica ukrcalo se na vlak u Tovarniku koji će ih odvesti u Botovo. Iako je tijekom dana 10 autobusa krenulo prema Baranjskom Petrovom Selu, ipak će na kraju biti prevezeni na granični prijelaz Goričan u Međimurju, piše RTL. Granični prijelaz Bregana se pomalo prazni, ostalo je još 300-njak izbjeglica. Slovenski autobusi voze izbjeglice u prihvatni centar Brežice.

19.30 sati - Županijski krizni stožeri biti će i dalje u stanju visoke pripravnosti kako bi se spriječila humanitarna katastrofa, priopćeno je iz Hrvatske zajednice županija.

-Zahvaljujem na brzoj reakciji svim županijskim stožerima za zaštitu i spašavanje i građanima koji su bili iznimna podrška na terenu ovih posljednjih dana. Činjenica je kako zbog izostanka Vladinog plana pomoći, jedinice lokalne samouprave nisu zaprimile službene upute o postupanju te je i dalje nepoznat broj migranata koji Hrvatska može očekivati u narednim danima. Županijske jedinice će i dalje pružati logističku podršku i pomagati u okviru svojih mogućnosti u rješavanju nastale situacije- rekao je predsjednik Hrvatske zajednice županija i virovitičko-podravski župan Tomislav Tolušić. Hrvatska zajednica županija uputila je apel Vladi i nadležnim institucijama da pomognu lokalnim jedinicama kako bi ovaj put potpuno spremni dočekali novi izbjeglički val.

19.15 sati - Oko 20 sati ili 21 sat stići će na granični prijelaz Goričan novi konvoj autobusa s 400-tinjak izbjeglica. Dosad je stiglo više od 50 autobusa s više od 3 tisuće izbjeglica koje je preuzela Mađarska, izvijestio je HRT.

Na graničnom prijelazu Harmica do 12 sati su Slovenci pustili 200-tinjak izbjeglica iz Hrvatske, uglavnom žena i djece. U narednih sedam sati nitko niše nije prešao slovensku granicu. Imigranti postaju nervozni i skandiraju policajcima da ih puste jer samo žele otići dalje. Oko 17 sati ustali su i počeli uzvikivati "We want go"!. izvijestio je HRT.

U Tovarniku je od 2500 do 3000 izbjeglica cijelo vrijeme i broj se ne smanjuje jer kako ih odvoze autobusi i vlakovi tako novi migranti dolaze iz Srbije.

U Baranjskom Petrovom Selu tijekom poslijepodneva oko 500 do 600 izbjeglica u 10 autobusa danas je prešlo u Mađarsku. Sada se očekuje dolazak novog konvoja, a sa Mađarske strane su već spremni autobusi koji će ih voziti dalje.

18.30 sati - Slovenski premijer Miro Cerar je tijekom obilaska prihvatilišta za izbjeglice u Brežicama kazao da Hrvatska nije ispunila svoje dužnosti u vezi migranata. - Znamo da Hrvatska nije ispunila svoje dužnosti. Stvari nisu pod nadzorom i došlo je nekorektnih usmjeravanje izbjeglica prema Sloveniji - kazao je Cerar koji je o tome razgovarao s hrvatskim premijerom Milanovićem. - Upozorio sam ga da nije korektno da dolazi do usmjeravanja migranata prema Sloveniji - kazao je Cerar i dodao da nije korektno zato što su i Slovenija i Hrvatska u Europskoj uniji i potrebna je koordinacija. - Mi smo u kontaktu, ali to ništa ne pomaže. Slovenija se sama mora suočiti sa tim izazovom - zaključio je Cerar, piše 24ur.

17.50 sati - Vlak iz Vinkovaca krenuo je prema Tovarniku. Nakon ukrcaja izbjeglica vlak će iz Tovarnika krenuti prema Botovu.

17.30 sati - Načelnik općine Brdovec Alen Prelec zamolio je slovenske policajce da razdvoje obitelj s djecom na jednu stranu, a ostale na drugu, u dvije kolone.

Foto: Goran Stanzl/Pixsell i Getty Images

17.15 sati - Državni tajnik u slovenskom Ministarstvu unutarnjih poslova Boštjan Šefic rekao je kako Slovenija provjerava informaciju da će u Hrvatsku i Srbiju sutra stići još 80.000 izbjeglica, piše Delo. Rekao je i kako će do daljnjega ostati zatvorena pruga Od Zagreba do LJubljane.

– Imali smo dosta kontakata s Hrvatskom, koja je s izbjeglicama odlučila postupati tako kako je. Dobili smo informaciju da će Hrvati većinu izbjeglica usmjeriti prema Mađarskoj – rekao je.

16.30 sati - Austrijska ministrica unutarnjih poslova Johanna Mikl-Leitner izjavila je kako joj nije jasno zašto se u Sloveniji i Hrvatskoj ne poštuju europska prava o azilu te da nema razumijevanja za to što se sve izbjeglice šalju u Austriju i Njemačku, piše Salzburger Nachrichten. Austrija će se tih pravila pridržavati, ali postoji mogućnost da migrante vrate natrag u Sloveniju i Hrvatsku.

– Niti Hrvatska niti Slovenija nisu nesigurne zemlje i ne može se govoriti da izbjeglice u njima ne bi imale budućnost – rekla je. Također je savjetovala kako se trebaju uložiti milijarde eura u izbjevglički kamp u Siriji da se zaustavi izbjeglička kriza.

16.25 sati - "Od početka migracijske krize do danas u 13 sati u RH je ušlo oko 21 tisuća migranata. U Tovarniku je i dalje najveći priljev ljudi koji dolaze na teritorij RH, gdje ih je trenutno oko 2500. Organizira se njihov prijevoz i preuzimanje s mađarske strane, a tijekom današnjeg dana Republiku Hrvatsku napustilo je oko 3000 migranata", izvijestio je MUP.

"Napominjemo da se pojavljuju slučajevi prijevoza migranata, bilo taxi ili drugim vozilima te slučajevi u kojima se krše zakonski propisi na način da se ljudi prevoze neregistriranim vozilima za prijevoz ili da se taj prijevoz naplaćuje višestruko nego što je propisano cjenikom i na taj način iskorištava nastala krizna situacija. Policija u tim slučajevima provodi kriminalistička istraživanja i podnijet će odgovarajuće prijave", dodaje MUP.

Demantirali su informaciju o smrti jednog sirijskog državljanina i napomenuli " da je svim migrantima osigurana zdravstvena skrb u slučaju bilo kakvih poteškoća ili bolesti". " Tijekom jučerašnjeg dana i noći obavljeno je oko 1000 pregleda zdravstvene zaštite", zaključuju iz MUP-a.

Foto: Marko Mrkonjić/PIXSELL

15.55 sati - Prema zadnjim podacima u Sloveniju je ušlo više od 1500 izbjeglica, prenosi Delo. Trećina ih je Sirije, trećina iz Afganistana, a 150 iz Iraka.

15.40 sati - Ministar financija Boris Lalovac izjavio je kako će novca za izbjeglice biti bez obzira je li on iz proračuna ili iz neke druge stavke, prenosi HRT.

- Zasad nema nekih velikih troškova - rekao je Lalovac. Ministar financija zasad još ne zna koliki su dosadašnji troškovi zbrinjavanja izbjeglica jer, kako je naveo, nema dovoljno podataka iz MUP-a, Ravnateljstva robnih zaliha, Ministarstva zdravlja i ostalih institucija, ali je isto tako naglasio kako je danas primarno da se osigura sve što je izbjeglicama potrebno.

15.25 sati - Na Zagrebačkom velesajmu noć je protekla mirno, izvijestili su iz zagrebačkog Ureda za upravljanje u hitnim situacijama. Jučer tijekom dana kroz prihvatni prostor Zagrebačkog velesajma prošlo je više stotina osoba. Svi migranti su zbrinuti i pružena im je sva potrebna skrb. Jutros je paviljon 1 očišćen i spreman je za prihvat novih migranata ako to bude potrebno, a za prihvat je spreman i dodatni paviljon.

15.20 sati - Izbjegličku krizu kritično je komentirao Drago Prgomet.

- Uz ovako katastrofalnu organizaciju primanja izbjeglica za koju je odgovorna Vlada Republike Hrvatske, najveće priznanje treba odati brojnim savjesnim građanima, marljivim volonterima, Crvenom križu, Caritasu i drugima, kolegama liječnicima te hrabrom i dostojanstvenom ponašanju Hrvatske policije. Oni su ti koji pomažu i uspijevaju zaštititi živote napaćenih izbjeglica. Ljudskost nam mora ostati iznad svega, iznad bilo kakvih ograda i žica! - objavio je Prgomet na Facebooku.

15.10 sati - Mađarski ministar vanjskih poslova Peter Szijjarto telefonski je razgovarao s hrvatskom kolegicom Vesnom Pusić tražeći objašnjenje za "incidente" u Hrvatskoj, priopćilo je mađarsko ministarstvo vanjskih poslova. Szijjarto je Vesnu Pusić pitao zašto Hrvatska prevozi tisuće neregistriranih migranata na granicu s Mađarskom. V. Pusić referirala se na dogovor s Mađarima, na što je Szijjarto rekao da je to potpuna laž.

- Ne postoji takav dogovor i nikad nije postojao - rekao je Szijjarto. Szijjarto je također mađarskom veleposlaniku u Zagrebu naložio da hrvatskom ministarstvu vanjskih poslova uruči prosvjednu notu u kojoj osuđuje "ponašanje koje je potpuno u suprotnosti s europskim pravom".

14.55 sati - Četvrtog dana izbjegličke krize u Hrvatskoj u Tovarniku je započela utrka s vremenom. Naime, s obzirom da meteorolozi već od večeras najavljuju mogućnost kiše, a koja bi potrajala i nekoliko idućih dana, u Tovarniku je započelo postavljanje šatorskog naselja. Dva su šatora već postavljena, ali s obzirom na broj izbjeglica koji stalno pristižu bit će ih potrebno više. Trenutno se tamo nalazi oko 2000 izbjeglica.

Danas su Tovarnik posjetili i Ivo Josipović i Radimir Čačić.

13.50 sati - Dan nakon što je predsjednica RH Kolinda Grabar-Kitarović kao svoga povjerenika za migrante imenovala Andriju Hebranga on je posjetio Tovarnik gdje se susreo sa predstavnicima županijskog Stožera za zaštitu i spašavanje te obišao migrante smještene na željezničkom kolodvoru.

- Zoran Milanović je imao puno vremena za prikupiti podatke o migrantima i upravljati krizom, a on je to propustio i za to ima povijesnu krivnju za ovu strašnu tragediju. Tri mjeseca je bilo vremena da pokažemo da smo suverena i humana država. Nismo pokazali niti jedno niti drugo. Suverenitet je povrijeđen po prvi puta nakon Domovinskog rata, a što se tiče humanih uvjeta, ako ovo Zoran Milanović naziva humanim uvjetima, molim ga neka tu provede dvije do tri noći, rekao je Hebrang. Više pročitajte ovdje.

13.25 sati - Vlak s 10 vagona je na putu prema Vinkovcima, a u Tovarnik bi trebao doći oko 16.30 h.

13.10 sati - Samo ovaj primjer izbjeglica, stožeri za histeriju rade punom parom, ali uzalud, jer mi smo ti koji imamo srce i strategiju za rješavanje problema. Govori se o zatvaranju granice i angažiranju vojske, pa nek' se kaže što se time misli, ili neka se, dovraga, šuti - rekao je Zoran Milanović na 13. Konvenciji SDP-a Zagreb u Tvornici kulture.

12.55 sati - Dolazak velikog broja ljudi na prostor Republike Hrvatske odgovornost je ne samo onih pojedinaca koji u ovom trenutku vrše javnu vlast i imaju obavezu riješiti sadašnju situaciju, već i svakog građanina - poručila je predsjednica TIH-a Davorka Budimir u priopćenju.

- U aktivnostima u koje ste uključeni budite pošteni i pokažite ljudskost, humanost i odgovornost. Nemojte koristiti tuđu nevolju kako bi se opravdavali i pozivali na ekstreme. Koruptivno ponašanje počinje onda kada umiru sve one vrijednosti koji se protive zdravom razumu i služenju čitavom društvu. Pozivamo svakog pojedinca da poštuje pravila i norme vlastite države, da djeluje u skladu s njima, te da se podrže napori državnih institucija i mjerodavnih tijela da se ova situacija što prije završi - istaknula je Davorka Budimir.

12.40 sati - U 11 sati na granični prijelaz Obrežje stiglo je pet autobusa sa izbjeglicama koji su što prije htjeli ući u Sloveniju nakon čega je došlo do naguravanja izbjeglica s policijom. Cijelo vrijeme se čuo dječji plač, a u kaosu jedna je žena pala u nesvijest pa je dobila liječničku pomoć. Više pročitajte ovdje.

12.00 sati - Predsjednica Kolinda Grabar-Kitarović u intervjuu za Associated Press kazala je kako država od 4,2 milijuna ljudi treba biti realna o tome što može učiniti po pitanju izbjeglica koje bježe od konflikata na Bliskom istoku i u Africi.

– Moramo zaustaviti dotok, moramo dobiti jamstva Europske unije o tome što će se dogoditi tim ljudima koji su već došli u Hrvatsku i onima koji žele proći kroz Hrvatsku dalje – rekla je predsjednica.

Slovenska policija svladala je kamermana jedne novinske agencije na prijelazu Rigonce, javlja Reuters, čiji je fotoreporter i snimio taj događaj.

11.45 sati - Tovarnik je i dalje najkritičnija točka u Hrvatskoj kada se govori i izbjeglicama i njihovom dolasku u Hrvatsku. I dok su izbjeglički centri u Belom Manastiru, Sisku i Čepinu ispražnjeni u Tovarniku se i sada nalazi oko 2000 ljudi koji čekaju dalji prijevoz za Sloveniju i Mađarsku. Na prvi pogled manje ih je nego jučer, ali nove skupine izbjeglica i dalje dolaze preko polja zaobilazeći službeni granični prijelaz Tovarnik – Šid koji je već drugi dan zatvoren za sav promet. Autobusi kontinuirano dolaze i odvoze pristigle izbjeglice prema prihvatnim centrima. Prema neslužbenim informacijama oko 17 sati očekuje se dolazak i vlaka na željeznički kolodvor u koji bi se trebala ukrcati većina izbjeglica koje se trenutno nalaze u Tovarniku. Na terenu su i dalje aktivisti Crvenoga križa kao i djelatnici Hitne medinske pomoći koji pristiglim izbjeglicama pružaju svu pomoć.

11.39 sati - Do 11 sati u Republiku Hrvatsku ušlo je 20737 migranata, izvijestio je MUP. Priljev migranata i dalje je na području PP Tovarnik gdje se trenutno nalazi nešto više od 2500 osoba.

11.35 sati - Ranko Ostojić "bocnuo" je novoimenovanog predsjedničinog povjerenika Andriju Hebranga.

– Znam da je imenovan nekakav povjerenik od strane predsjednice za pitanja izbjeglica, prognanika.. Koji je njegov posao? Možda da se na granicu postavi karton s njegovim likom kako bi plašio migrante - rekao je Ostojić. Više pročitajte ovdje.

Antal Rogan, glavni pomoćnik mađarskog premijera Viktora Orbana, uputio je direktnu prijetnju Hrvatskoj ukoliko ne prestane sa slanjem izbjeglica na granicu s Mađarskom.

- Blokirat ćemo Hrvatskoj ulazak u Schengensku zonu ukoliko nastave s ovom praksom - rekao je Rogan. Više pročitajte ovdje.

11.30 sati - Strojovođa HŽ-a Milenko Šelo, koji je jučer bio zadržan u Mađarskoj, rekao je kako je njegovo ispitivanje trajalo 2-3 sata.Kaže kako su imali odvjetnika Mađara te da su potpisali zapisnik koji bio sročen na mađarskom jeziku.

- Mi zapravo niti ne znamo što smo potpisali. Mogli su tamo dodati što god su htjeli - rekao je Šelo. Više čitajte ovdje.

11.15 sati - Plan Vlade RH za izbjeglice je uspio. Od svih izbjeglica koje su u protekla tri dana ušli u Hrvatsku trenutno se u Tovarniku nalazi do 2500 njih koji čekaju dalji transport. Imamo i oko 1000 izbjeglica raspoređenih po ostalim prihvatnim centrima. Prihvatni centri u Čepinu, Belom Manastiru i Sisku su prazni, rekao je ministar unutarnjih poslova Ranko Ostojić danas u Belom Manastiru. Najavio je i kako će policija i dalje nastaviti sa transportom pristiglih izbjeglica prema zemljama u sustavu Schengena.

- Iz tih zemalja su došli tamo ih i vraćamo, rekao je Ostojić koji novinarima danas nije želio reći na koji granični prijelaz će dalje prevoziti pristigle izbjeglice. Dodao je i kako je i Slovenija počela propuštati izbjeglice ali da oni niti tamo ne ostaju, kao uostalom niti u Mađarskoj ili Hrvatskoj, nego da im je svima cilj Njemačka i druge zemlje zapadne Europe. Najavio je samo kako će se i dalje koristiti mješovita prijevozna sredstva, odnosno, kombinaciju vlakova i autobusa. Prema riječima Ostojića i dalje je najkritičnija točka u Hrvatskoj, kada se tiče izbjeglica, Tovarnik gdje oni i dalje pristižu i gdje ih se trenutno nalazi oko 2500. Tamo izbjeglice i dalje ulaze preko polja ali Ostojić tvrdi da je sve pod kontrolom, da nema nikakvih incidenata te da je iznimno ponosan na policiju koja je odradila ogroman posao i nije niti u jednom trenutku primijenila silu.

Foto: Marko Mrkonjić/PIXSELL

10.30 sati - Mađarska vlada izvijestila je da je dovršena ograda od bodljikave žice na granici s Hrvatskom. Ogradom je pokriven 41 kilometar granice, a ostalih 330 kilometara ide uz Dravu koju je teško prijeći. Ograda je dovršena tijekom noći.

Na internetskim mrežama kruži letak s cijenama taksija i telefonskih kartica na hrvatskom i arapskom, s porukom migrantima "nemojte platiti više nego što trebate". Navodi se, tako, da vožnja taksijem u krugu od pet kilometara stoji od 4,50 do 5,50 eura, a navodi se i tečaj dolara te eura. Inače, taksisti su u petak od Osijeka do Belog Manastira, što je udaljenost od oko 30 kilometara, vozili za 40 do 50 eura. Za vožnju do Zagreba, kako su nam rekli sami izbjeglice, tražili su 180 eura, a pojedinci i više.

10.25 sati - Slovenci su počeli propuštati migrante i voditi ih u prihvatni centar u Brežicama. Više čitajte ovdje.

10.00 sati - HTV javlja da za pola sata nova kolona od osam autobusa s izbjeglicama pristiže u Goričan.

09.58 sati - Oko 460 imigranata sa sedam autobusa, i to pet iz Baranjskog Petrovog Sela i dva iz Tovarnika, prevezeno je u petak i u noći na subotu na granični prijelaz Gola kod Koprivnice, gdje će ih prihvatiti mađarska strana, izvijestili su iz Državne uprave za zaštitu i spašavanje.

Šest je migranata vikend dočekalo u Registracijskom centru Čepin, a riječ je o obitelji čije je dijete u bolnici u Osijeku pa čeka otpust. Njih 600 odvezeno za Zagreb i Sloveniju, prijevoz im je platila Općina, u dogovoru s izbjeglicama.

09.57 sati - Mađarski mediji javljaju kako su vojni rezervisti angažirani zbog situacije s izbjeglicama.

09.35 sati - Milanović je rekao da nije bilo dogovora s Mađarskom.

- Natjerali smo ih da prime izbjeglice tako što smo poslali ljude gore, to ćemo raditi i dalje - rekao je Milanović, objavila je Vlada na Twitteru.

Milanović: Nije bilo dogovora s Mađarskom. Natjerali smo ih da prime #izbjeglice tako što smo poslali ljude gore, to ćemo raditi i dalje. — Vlada R. Hrvatske (@VladaRH) September 19, 2015

Milanović: Ljudi u našem stožeru rade dobro, štite HR interese. Vidimo po RH nekoliko stožera za histeriju. Ne vjerujte huškačima. — Vlada R. Hrvatske (@VladaRH) September 19, 2015

Milanović o HR policajcima u Mađarskoj: Oni odgovorno i hrabro rade svoj posao. Dečki su radili u najboljoj namjeri, profesionalno. — Vlada R. Hrvatske (@VladaRH) September 19, 2015

09.30 sati - Zbog svog položaja i kapaciteta bismo mogli primiti 850 izbjeglica, a sve više od toga bi bilo na štetu naših ljudi. Jer, ako se dogodi da uđe više tisuća izbjeglica, onda bi nas uprava ta kvota mogle spasiti - rekao je slovenski premijer Miro Cerar. Više pročitajte ovdje.

09.25 sati - Problem je u Grčkoj i Turskoj. Preko grčkih otoka prelazi 75-80% svih migranata. To se da spriječiti, EU to treba preuzeti - rekao je Milanović, objavila je Vlada na Twitteru.

Milanović: Problem je u Grčkoj i Turskoj. Preko grčkih otoka prelazi 75-80% svih migranata. To se da spriječiti, EU to treba preuzeti — Vlada R. Hrvatske (@VladaRH) September 19, 2015

09.10 sati - Slovenska policija je u nezakonitom prelasku državne granice na području policijske postaje Brežice, kod prijelaza Harmica, u petak do ponoći uhvatila oko 1150 izbjeglica, a ujutro još 35, prenosi Delo. Neki od njih registrirani su u brežičkom prihvatnom centru, a ostali su prebačeni u druge centre u Sloveniji.

09.00 sati - HTV javlja kako na graničnom prijelazu Batina sa srpske strane čeka 2000 migranata. Na Velesajmu je ostalo samo 20-ak izbjeglica koji će najvjerojatnije tamo i ostati, a ostali koji su tamo stigli u svom su aranžmanu otišli put Bregane.

08.50 sati - Premijer Zoran Milanović stigao je u Beli Manastir, gdje je između ostalog posjetio djelatnike Crvenog križa koji pomažu izbjeglicama i pozdravio policajce i strojovođe vlaka koji su jučer bili zadržani u Mađarskoj.

08.40 sati - Na Bregani je na otvorenom noć provelo oko 1000 ljudi, a pristižu i dalje, prenosi HRT. Slovenska policija pojačala je snage.

24 sata pišu kako su od ranog jutra benzinsku postaju kod prihvatnog centra u Belom Manastiru počeli dolaziti mađarski taksisti kako bi do granice s Mađarskom prebacili izbjeglice i zaradili. Međutim, nakon što su shvatili da je prihvatni centar prazan vratili su se kućama. U prihvatnom centru trenutačno je oko 20 izbjeglica.

08.30 sati - Tijekom noći je na mađarsko-austrijski granični prijelaz Heiligenkreuz stiglo oko 1000 izbjeglica koji su u Mađarsku prebačeni iz Hrvatske, javlja Der Standard. Oni će autobusima biti prebačeni u Beč i Graz.

08.15 sati - Povjerenik predsjednice Republike za migrantsku krizu Andrija Hebrang u 11 sati posjetit će Tovarnik, izvijestili su iz Ureda predsjednice.

07.50 sati - U Baranjskom Petrovom Selu situacija se smirila, a tijekom noći odvezeni su svi migranti, javlja HRT. Kako se doznaje, preko graničkog prijelaza Baranjsko Petrovo Selo - Beremend u Mađarsku je ušlo više od 3000 ljudi. Na prijelazu Batina ulazak čeka još 2000 ljudi, javio je HRT.

07.45 sati - Više od 5000 izbjeglica do ponoći je izašlo iz zemlje, objavio je HRT. Izbjeglice se u kolonama autobusa iz prihvatnih centara prevoze do graničnog prijelaza Goričan, gdje ih Mađari prihvaćaju, bez registracije. Mađarska policija ne dopušta da se vrata na autobusima otvore do dolaska na mjesto iskrcaja.

07.35 sati - UN-ova agencija za izbjeglice UNHCR jučer je izdala oštro upozorenje da Europi ističe vrijeme za rješavanje ove krize. UNHCR je izostanak koherentnog i ujedinjenog odgovora na europsku situaciju s izbjeglicama označio kao glavni razlog za prekjučerašnji i jučerašnji "kaos i zbunjenost" na srpsko-hrvatskoj granici te u srijedu na mađarskoj granici.

- Kriza raste i gura je se iz jedne zemlje u drugu bez rješenja - rekao je glasnogovornik UNHCR-a Adrian Edwards.

07.20 sati - Za sav su promet zatvoreni granični prijelazi sa Srbijom osim graničnog prijelaza Bajakovo, javlja HAK.

05.50 sati - Izbjeglice su noćas vlakom s 11 vagona iz Tovarnika prevezeni u Botovo. Tamo su stigli u 5.20 sati. Vlak će ponovno biti vraćen u Tovarnik.

Predsjednica Kolinda Grabar-Kitarović sinoć je rekla da se očekuje da će u sljedećih dva dana doći još 40 tisuća ljudi. Ministar unutarnjih poslova Ranko Ostojić jučer navečer je kazao i da je oko 3 tisuće ljudi iz Hrvatske ušlo u Mađarsku. Jučer su na prijelazu u Harmici kod Zaprešića migranti došli do slovenske strane granice, gdje ih je dočekala slovenska interventna policija koja je u jednom trenutku upotrijebila i suzavac. Nekoliko desetaka ljudi zatražilo je liječničku pomoć. Do kraja dana situacija se smirila.

U medijima se jučer pojavila informacija da je 40 hrvatskih policajca uhićeno jer su naoružani, bez dozvole, ušli u Mađarsku u vlaku sa izbjeglicama. MUP je demantirao da su uhićeni, a Ostojić je u Tovarniku rekao kako je hrvatska strana bila uvjerena da se radi o dogovoru te da su naši policajci čuvali red i mir u tom vlaku. Glasnogovornik mađarske Vlade Zoltan Kovacs na svom je Twitter profilu optužio Hrvatsku za kršenje međunarodnog prava. MUP je poslije objavio da se 36 hrvatskih policajaca u 22.43 sati vratilo u Hrvatsku na graničnom prijelazu u Baranjskom Petrovom Selu.

Sve priče o izbjeglicama čitajte u našem specijalu Izbjeglička kriza

>> Kolinda Grabar-Kitarović: Očekuje se da će u sljedeća dva dana doći još 40 tisuća ljudi

>> Ostojić: Hrvatski policajci nisu uhićeni u Mađarskoj, zapisani su i vraćeni. Pregovara se oko vlakovođa